จับตาน้องใหม่ป้ายแดง TQM ลงสนามเทรดวันแรก ลุ้นวิ่งเหนือจอง!
จับตาน้องใหม่ป้ายแดง TQM ลงสนามเทรดวันแรก ลุ้นวิ่งเหนือจอง!
19 ธ.ค. 2561

ผู้สื่อข่าวรายงานว่า ในวันนี้ (20 ธ.ค.) หลักทรัพย์บริษัท ทีคิวเอ็ม คอร์ปอเรชั่น จำกัด (มหาชน) หรือ TQM เข้าซื้อขายในตลาดหลักทรัพย์แห่งประเทศไทย (SET) ในกลุ่มธุรกิจการเงิน หมวดธุรกิจประกันภัยและประกันชีวิต โดยมีจำนวนหุ้นจดทะเบียนกับตลท. และหุ้นชำระแล้ว 300 ล้านหุ้น พาร์หุ้นละ 1 บาท คิดเป็นทุนชำระแล้ว 300 ล้านบาท โดยบริษัทได้เสนอขายให้แก่ประชาชนทั่วไปครั้งแรก (IPO) จำนวน 75 ล้านหุ้น ที่ราคาหุ้นละ 23 บาท
โดย นายอัญชลิน พรรณนิภา ประธานบริษัท TQM  เปิดเผยว่า บริษัทมีความพร้อมนำหุ้นเข้าทำการซื้อขายในตลาดหลักทรัพย์แห่งประเทศไทยวันแรกในวันที่ 20 ธ.ค.นี้ โดยเชื่อว่านักลงทุนจะให้ความสนใจและให้การตอบรับที่ดีกับการเข้าจดทะเบียนในตลาดหลักทรัพย์ฯ แม้ว่าภาพรวมการลงทุนในตลาดหุ้นช่วงนี้มีความผันผวน
ทั้งนี้เนื่องจากบริษัทมีความแข็งแกร่งทางธุรกิจ และพร้อมที่จะรุกการให้บริการนายหน้าประกันภัยผ่านระบบออนไลน์อย่างเต็มรูปแบบเพื่อตอบสนองความต้องการผู้บริโภคยุคใหม่ได้ดียิ่งขึ้น ตอกย้ำความเป็นผู้นำในธุรกิจนายหน้าประกันภัยและประกันชีวิตที่จะเข้าจดทะเบียนในตลาดหลักทรัพย์ฯ
ส่วน นางนภัสนันท์ พรรณนิภา ประธานเจ้าหน้าที่บริหาร TQM เปิดเผยว่า การดำเนินธุรกิจของบริษัทแบ่งการให้บริการเป็น 4 ด้าน คือ  (1) ธุรกิจนายหน้าประกันวินาศภัย  โดยมีการขายผลิตภัณฑ์ประกันวินาศภัยทั้งสิ้นกว่า 130 ผลิตภัณฑ์ ทั้งในกลุ่มประกันรถยนต์ (Motor) ซึ่งประกอบด้วยกลุ่มประกันภัยรถยนต์ภาคบังคับ (พ.ร.บ.) และภาคสมัครใจ และกลุ่มประกัน Non-Motor ในรูปแบบประกันอัคคีภัย ประกันภัยทางทะเลและขนส่ง และประกันวินาศภัยเบ็ดเตล็ด เป็นต้น
รวมทั้ง (2) ธุรกิจนายหน้าประกันชีวิต ซึ่งมีการเสนอขายผลิตภัณฑ์ประกันชีวิตทั้งสิ้นกว่า 20 ผลิตภัณฑ์ที่จะตอบสนองความพึ่งพอใจให้กับลูกค้าอย่างมากที่สุด (3) ธุรกิจให้บริการด้านเทคโนโลยีสารสนเทศและซอฟต์แวร์ ซึ่งครอบคลุมการให้คำปรึกษาด้านกระบวนการทางธุรกิจ งานวิจัยตลาดดิจิตอล และ (4) ธุรกิจให้บริการด้านคำแนะนำเกี่ยวกับประกันภัย เพื่อเป็นช่องทางให้กับลูกค้าค้นหาและเปรียบเทียบข้อมูลประกันภัยได้อย่างรวดเร็ว และประหยัดเวลา
ขณะที่ นายพิเชษฐ สิทธิอำนวย กรรมการผู้อำนวยการ บล.บัวหลวง ในฐานะที่ปรึกษาทางการเงินร่วมและผู้จัดการการจัดจำหน่ายและรับประกันการจำหน่ายหุ้น IPO ของ TQM เปิดแผยว่า TQM เป็นบริษัทที่มีศักยภาพและเป็นผู้นำธุรกิจนายหน้าประกันภัย โดยมีผลิตภัณฑ์ประกันภัยที่หลากหลาย และสอดคล้องกับความต้องการของลูกค้า มีเครื่องหมายทางการค้าที่เข็งแกร่ง ช่องทางให้เลือกซื้อผลิตภัณฑ์ประกันภัยที่หลากหลายทั้งออนไลน์และออฟไลน์ และผู้บริโภคสามารถเข้าถึงได้ง่าย  จึงเชื่อว่า TQM จะเป็นหุ้นที่มีศักยภาพในระยะยาว และเป็นหนึ่งในหุ้นที่ได้รับความสนใจจากนักลงทุนเป็นอย่างมาก
ส่วน นางสาวพันทิตา แซ่เอ็ง ผู้ช่วยกรรมการผู้จัดการ บล. ธนชาต ในฐานะที่ปรึกษาทางการเงินร่วมและผู้จัดการการจัดจำหน่ายและรับประกันการจำหน่าย การจัดสรรหุ้น IPO ของ TQM ครั้งนี้จัดสรรให้แก่นักลงทุนสถาบันเป็นจำนวน 50 ล้านหุ้น คิดเป็น 67% ของจำนวนหุ้น IPO ที่เสนอขายทั้งหมด ในส่วนของกรรมการ ผู้บริหาร และ/หรือพนักงานตั้งแต่ระดับ supervisor ขึ้นไปก็ยินยอมที่จะติด lockup เป็นระยะเวลา 6 เดือนนับจากวันที่เข้าเป็นหลักทรัพย์จดทะเบียนใน SET ซึ่งจะช่วยสร้างความเชื่อมั่นให้กับผู้ลงทุนในการเข้าทำการซื้อขายหุ้นครั้งนี้
โดยปัจจุบัน TQM มีทุนจดทะเบียน 300 ล้านบาท โดยเป็นทุนที่ชำระแล้ว 225 ล้านบาท มูลค่าที่ตราไว้ (พาร์) หุ้นละ 1.0 บาท และเสนอขายหุ้น IPO จำนวน 75 ล้านหุ้น ภายหลังการเสนอขายหุ้นในครั้งนี้ ซึ่งในจำนวนนี้จะจัดสรรให้แก่กรรมการ ผู้บริหาร และ/หรือพนักงานบริษัท และ/หรือบริษัทย่อย (ESOP)  จำนวนประมาณ  6.1 ล้านหุ้น หรือคิดเป็น 2.03% ของทุนชำระแล้วภายหลังจำนวนหุ้น IPO ที่เสนอขายทั้งหมด
อนึ่ง TQM ประกอบธุรกิจโดยการถือหุ้นในบริษัทอื่น (Holding Company) ซึ่งประกอบธุรกิจหลักในการให้บริการนายหน้าประกันภัย โดยปัจจุบันมีบริษัทย่อยที่ประกอบธุรกิจหลัก 2 บริษัท ได้แก่  บริษัท ทีคิวเอ็ม อินชัวร์รันส์ โบรคเกอร์ จำกัด (TQM Broker) ดำเนินธุรกิจนายหน้าประกันวินาศภัย ซึ่งเป็นบริษัทแกน และบริษัท ทีคิวเอ็ม ไลฟ์ อินชัวร์รันส์ โบรคเกอร์ จำกัด (TQM Life) ดำเนินธุรกิจนายหน้าประกันชีวิต
ด้านผลประกอบการของบริษัทปี 2560 มีกำไรสุทธิอยู่ที่ 268.31 ล้านบาท เพิ่มขึ้น 601% จากช่วงเดียวกันของปีก่อนที่มีกำไรสุทธิ 38.27 ล้านบาท ขณะที่ ผลประกอบการงวดไตรมาส 3/61 มีกำไรสุทธิอยู่ที่ 93.14 ล้านบาท เพิ่มขึ้น 48% จากงวดเดียวกันของปีก่อนมีกำไรอยู่ที่ 62.79 ล้านบาท ด้าน 9 เดือนแรกของปี 61 มีกำไรสุทธิอยู่ที่ 276.14 ล้านบาท เพิ่มขึ้น 30% จากงวดเดียวกันของปีก่อนมีกำไรอยู่ที่ 213.01 ล้านบาท
อย่างไรก็ตาม แหล่งข่าวรายหนึ่ง เปิดเผยกับ “ข่าวหุ้นธุรกิจออนไลน์” ว่า ราคาหุ้น TQM มีแนวโน้มจะปรับตัวขึ้นเหนือราคา IPO ได้ไม่มากนัก เนื่องจากปัจจุบันตลาดหุ้นอยู่ในสภาวะผันผวน ประกอบกับราคาหุ้น IPO ที่เข้าซื้อขายในตลาดหลักทรัพย์ฯ ช่วง 2 เดือนที่ผ่านมา อาทิ NER, SONIC, SISB และ STI ปรับตัวลงต่ำกว่าราคา IPO ตั้งแต่วันแรกที่เข้าซื้อขายในตลาดหลักทรัพย์ฯ ดังนั้น จึงคาดว่านักลงทุนส่วนใหญ่จะชะลอการลงทุนในช่วงภาวะดังกล่าว